Diari Oficial de la Generalitat Valenciana


Sumari del DOGV 6044, del 26-06-2009 (2009/7389)

ORDE de 12 de juny de 2009, de la Conselleria d'Educació, per la qual es convoca concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats a la Comunitat Valenciana, per a la realització i desenrotllament de projectes d'acció professional.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6044

Data del DOGV
:   26-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7389


Data del document
:   12-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament professional
    * ajuda pública
    * formació professional
    * suport econòmic

ORDE de 12 de juny de 2009, de la Conselleria d'Educació, per la qual es convoca concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats a la Comunitat Valenciana, per a la realització i desenrotllament de projectes d'acció professional. [2009/7389]
La preparació dels jóvens estudiants de Formació Professional perquè disposen d'una bona competència professional és un dels objectius que s'ha marcat el sistema educatiu en la Comunitat Valenciana; i al mateix temps, disposar de mecanismes eficaços d'inserció professional, que garantisquen la seua empleabilitat és hui fonamental per a afavorir el seu trànsit a la vida activa i professional.
La realització d'estudis, activitats i processos formatius, complementaris als currículums docents, que acosten l'alumnat al món productiu del seu entorn i que els faciliten instruments per al coneixement de la realitat laboral i de les diverses organitzacions empresarials, és el que es pretén amb els Projectes d'Acció Professional que amb esta orde es promouen.
El foment d'iniciatives que faciliten l'autoocupació i desenrotllen el caràcter emprenedor, així com l'ús de les noves tecnologies de la informació i comunicació hauran de constituir accions prioritàries en els projectes.
Per això, fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional de data 12 de juny de 2009, i de conformitat amb la mateixa
ORDENE
Article 1. Convocatòria
1. Convocar un concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, per a la realització i desenrotllament de projectes d'acció professional.
2. Aprovar les bases per les quals es regirà la convocatòria, que s'inclouen en l'annex I a la present orde, així com el model de sol·licitud que consta en l'annex II.
Article 2. Finançament
1. La quantitat global màxima destinada a l'assignació per gastos extraordinaris de funcionament als centres docents públics dependents de la Conselleria Educació serà de 72.000 euros, a càrrec del crèdit existent en el capítol II del programa 421.50, secció 09, servici 02 i centre gestor 03 del pressupost de la Generalitat per al 2009.
2. La quantitat global màxima destinada a les subvencions a centres docents concertats serà de 35.780 euros, a càrrec del crèdit existent en la línia pressupostària T1580000, del programa 421.50, secció 09, servici 02 i centre gestor 03 del pressupost de la Generalitat per a 2009.
3. Les subvencions es regiran pel que establix la Llei 38/2003, de 17 de novembre, General de Subvencions. Així mateix, als centres docents concertats se'ls aplicarà la regulació continguda en el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (TRLHP), en el que siga d'aplicació en esta matèria, i el Reglament General de Subvencions, aprovat pel Reial Decret 887/2006 de 21 de juliol.
DISPOSICIONS FINALS
Primera
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir i modificar ajudes públiques, la present convocatòria no necessita la notificació a la Comissió Europea per no reunir tots els requisits de l'apartat 1 de l'article 87 del Tractat CE. Als seus destinataris, centres docents, no els reporta avantatge econòmic sinó que es pretén compensar, en part, els gastos ocasionats per la realització dels projectes d'acció professional, i, per tant, no hi ha falsejament de la competència al no afectar intercanvis comercials.
Segona
Es delega en la directora general d'Avaluació, Innovació i Qualitat Educativa i de la Formació Professional, la facultat per a concedir les ajudes i subvencions i se l'autoritza perquè dicte les resolucions necessàries per a l'execució de la present orde.
Tercera
L'orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu pels titulars dels centres privats, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació en el Diari Oficial de la Comunitat Valenciana.
València, 12 de juny de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
U. Objecte i característiques dels projectes
Els Projectes d'Acció Professional (PAP) que es presenten a esta convocatòria hauran d'estar ja realitzats i tindre com a objecte exclusivament alguna o diverses de les actuacions següents:
a) La implantació, desenrotllament i seguiment de borses de treball i preparació d'entrevistes laborals.
b) La realització d'estudis sobre l'abandonament de les ensenyances de formació professional en el centre objecte de l'estudi i accions de recuperació de l'alumnat afectat perquè continue els seus estudis tant en la modalitat presencial d'oferta completa o parcial de cicles formatius, com en la modalitat semipresencial o a distància; així com estudis relatius a la continuació d'estudis de l'alumnat que finalitza el seu cicle formatiu i accions que fomenten la dita continuació d'estudis.
c) La realització d'estudis d'inserció professional d'exalumnes i la realització d'actuacions d'orientació professional i laboral, en relació amb el mateix alumnat, els eixits del sistema, els que el van abandonar, els treballadors i desocupats.
Els centres docents integraran en el seu projecte curricular de centre la diversitat d'actuacions del Projecte d'Acció Professional, les quals hauran d'implicar els diferents òrgans de coordinació didàctica.
Dos. Participants
Els projectes hauran d'estar realitzats i ser presentats pels centres amb cicles formatius de Formació Professional Específica o d'Arts Plàstiques i Disseny en tot cas, sense perjuí de tot això podrà comprendre també l'alumnat de programes de qualificació professional inicial.
La consideració de centre privat concertat s'entendrà quan les accions del projecte es realitzen per a alumnat matriculat en les ensenyances mencionades més amunt, que estaran concertades amb la Conselleria d'Educació o sostingudes amb fons públics en el cas dels ensenyaments corresponents a programes de qualificació professional inicial.
Cada centre docent només podrà presentar un Projecte d'Acció Professional (PAP), encara que podrà referir-se a més d'una de les actuacions proposades en la base primera.
Tres. Termini i formalització de sol·licituds
1. El termini de presentació de sol·licituds serà fins al 30 de setembre de 2009.
2. El director o titular del centre que opte a la convocatòria haurà de presentar la documentació següent:
a) Sol·licitud, segons el model oficial que figura com a annex II a la present orde.
b) Actuacions d'acció professional ja realitzades, en les quals s'inclourà la memòria o estudis corresponents, segons siga procedent. De la mateixa manera inclourà la memòria econòmica dels gastos ocasionats en la seua realització.
c) Acord del consell escolar, en què se certifique que estes accions han sigut realitzades incloent el seu cost total.
d) En el cas dels centres docents concertats, a més hauran de presentar la documentació següent:
d.1) Certificat de la Seguretat Social d'estar al corrent de les obligacions corresponents
d.2) Certificat de l'Agència Tributària d'estar al corrent de les seues obligacions tributàries davant de la dita Administració.
d.3) Certificat de la Conselleria d'Economia, Hisenda i Ocupació d'estar al corrent de les obligacions tributàries davant de la dita Administració.
d.4) «Declaració responsable» de no estar incurs en cap de les prohibicions establides en l'article 13, apartats 2 i 3, de la Llei General de Subvencions, que s'arreplega com a annex IV a la present orde. La dita justificació podrà realitzar-se per qualsevol dels procediments indicats en l'apartat 7 del mencionat article 13. El dit annex també substituïx la presentació de les certificacions en els casos previstos en l'article 24 del Reglament General de Subvencions.
d.5) Imprés normalitzat d'alta a tercers als efectes del que disposa l'Orde de 15 de febrer de 2005, de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, que s'arreplega com a annex III a la present orde.
3. La documentació mencionada es presentarà en la Conselleria d'Educació o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; dirigida a la Direcció General d'Avaluació, Innovació i Qualitat Educativa i de la Formació Professional; Servici de Formació Professional; Secció d'Iniciació Professional; Av. Campanar, 32 (46687) València.
4. Es considerarà com a data vàlida de presentació de la instància la que figure en el Registre d'Entrada de la Conselleria d'Educació o de qualsevol dels mitjans establits en l'apartat 3 d'esta base quarta.
5. Si la sol·licitud no reunix els requisits exigits es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa així, se li tindrà per desistit de la seua petició, amb una resolució prèvia en què es declare esta circumstància, amb indicació dels fets produïts i les normes aplicables.
Quatre. Selecció dels projectes
L'òrgan competent per a la instrucció del procediment serà la direcció de l'Àrea de Formació Professional de la Conselleria d'Educació.
Es constituirà una comissió de selecció que estudiarà els projectes, elaborarà les llistes provisionals de les dotacions econòmiques a concedir, resoldrà les eventuals reclamacions i realitzarà una proposta a la directora general d'Avaluació, Innovació i Qualitat Educativa i de la Formació Professional per a la resolució de la present convocatòria a través de l'òrgan instructor (cap d'àrea) segons el que disposen els articles 22.1 i 22.4 de la LGS.
La comissió de selecció estarà integrada per:
President:
- El cap de l'Àrea de Formació Professional o persona en qui delegue, que tindrà vot de qualitat en cas d'empat
Vocals:
- La cap de la Secció d'Iniciació Professional.
- Un representant de la Inspecció Educativa, nomenat per la Subsecretaria de la Conselleria d'Educació.
- Un representant d'un centre docent no universitari, nomenat per la directora general d'Avaluació, Innovació i Qualitat Educativa i de la Formació Professional
- Un tècnic de la Secció d'Iniciació Professional, que actuarà com a secretari, amb veu però sense vot.
Cinc. Criteris de selecció
1. La comissió de selecció valorarà cada projecte fins a un màxim de 10 punts.
2. En la valoració dels projectes caldrà ajustar-se al que establix l'article 17.3.e) de la Llei General de Subvencions, sent criteris preferents:
a) En relació amb les borses de treball i preparació d'entrevistes laborals es valorarà:
Respecte de les borses de treball:
a1. La utilització de les noves tecnologies i grau d'actualització de les bases de dades (fins a 3 punts).
a2. El nivell d'efectivitat de les borses, entenent-se per tal la relació existent entre llocs oferits i alumnes contractats, el nombre d'empreses participants i llocs oferits (fins a 3 punts).
a3. Altres millores (fins a 1 punt).
Respecte de la preparació d'entrevistes laborals:
a4. La realització d'estudis i activitats de comunicació gestual, postural i verbal, l'escolta activa, l'empatia, la comunicació amb grups, la utilització de les noves tecnologies i gravacions, així com la participació d'experts i col·laboradors externs pertanyents a l'àmbit laboral i qualsevol altre aspecte que puga ser rellevant (fins a 3 punts).
b) En relació amb els estudis sobre abandó i accions de recuperació de l'alumnat i de continuació d'estudis, es valorarà:
b1. La contextualització i profunditat de l'estudi, la sistematització de les dades i variables objecte d'estudi (fins a 4 punts).
b2. El nivell d'impacte de les accions de recuperació d'alumnes que abandonen els estudis i de les accions dirigides a aquells que al finatlizar el cicle formatiu continuen els estudis (fins a 5 punts).
b3. Altres millores (fins a 1 punt).
c) En relació amb els estudis d'inserció professional i accions d'orientació professional i laboral es valorarà:
c1. L'estudi de la influència de les diferents variables en la consecució d'ocupació: el mòdul de formació en centres de treball, el coneixement d'idiomes, TIC, etc. (fins a 2 punts).
c2. El grau d'inserció per curs acadèmic i especialitat, l'adequació dels cicles formatius al teixit productiu i propostes de millora, la qualitat professional dels titulats, la realització d'estudis del mercat laboral circumdant (fins a 5 punts).
c3. La qualitat dels materials, guies i documents que s'elaboren, la utilització de les noves tecnologies, la participació d'agents i experts externs (fins a 2 punts).
c4. Altres millores (fins a 1 punt).
Sis. Resolució de la convocatòria
1. Resolució provisional
Es confeccionaran dos llistes independents de projectes seleccionats i les seues corresponents dotacions econòmiques: una per a centres públics i una altra per a centres privats concertats. La resolució provisional de projectes seleccionats i la dotació econòmica proposada es comunicarà a tots els centres que es van presentar a esta convocatòria. Es disposarà d'un termini de 10 dies hàbils a comptar de l'endemà a la comunicació per a presentar eventuals reclamacions davant de la comissió de selecció, la qual resoldrà les reclamacions i elevarà una proposta de resolució a la direcció de l'Àrea de Formació Professional de la Conselleria d'Educació.
2. Resolució definitiva
Vista la proposta de la comissió de selecció, la direcció de l'Àrea de Formació Professional de la Conselleria d'Educació formularà proposta de resolució a la directora general d'Avaluació, Innovació i Qualitat Educativa i de la Formació Professional, que per delegació del conseller, dictarà una resolució, que serà publicada en el Diari Oficial de la Comunitat Valenciana.
El termini per a resoldre i publicar la convocatòria serà de sis mesos a computar des que produïsca efectes la present orde. En el cas que no es resolga la convocatòria en el termini establit, les peticions s'entendran desestimades.
L'efectivitat de la resolució, adjudicant els gastos extraordinaris de funcionament i les subvencions, quedarà condicionada a la seua expressa acceptació per part de la direcció dels centres públics o titulars de centres privats.
Set. Quantia i percepció de les assignacions per a gastos extraordinaris de funcionament i subvencions.
1. Les assignacions i subvencions s'atorgaran en funció dels criteris establits en la base quinta i podran referir-se a la totalitat o a part dels gastos justificats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost total de l'activitat subvencionada, segons el que disposa l'article 19.3 de la Llei General de Subvencions. Així mateix, en virtut al que establix l'article 30.4 de la Llei General de Subvencions haurà acreditar-se l'import, procedència i aplicació dels dits fons addicionals.
2. S'establix com a quanties màximes d'assignació per gastos extraordinaris o subvenció per acció presentada per cada centre la quantitat de 6.000 euros, corresponent un màxim de 2.000 euros a cada una de les actuacions enumerades com a, b i c en la base primera.
3. Els centres públics dependents de la Conselleria d'Educació rebran l'assignació en concepte de gasto extraordinari de funcionament, i hauran de justificar-lo segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
4. Els centres privats concertats percebran la subvenció després de la presentació dels justificants de gasto o qualsevol altre document amb validesa jurídica que permeta acreditar el compliment de l'objecte de la subvenció. Caldrà ajustar-se, en tot cas, al que establix respecte d'això en l'article 30 de la Llei General de Subvencions.
5. S'establix com a data límit per a la presentació de les dites justificacions el 13 de novembre de 2009. Així mateix, en la justificació objecte de la subvenció o gastos extraordinaris de funcionament, caldrà ajustar-se al que disposa l'article 30.2 i 30.8 de la Llei General de Subvencions.
Si, dels justificants de gastos presentats, resulta un import inferior a l'ajuda concedida, es procedirà a la reducció automàtica d'esta en la quantia necessària perquè l'ajuda no excedisca el gasto justificat, i es distribuirà el dit import resultant a parts iguals entre els restants beneficiaris sempre que les quanties adjudicades no excedisquen el gasto pressupostat i efectivament justificat per cada beneficiari en funció de la documentació que figure en l'expedient.
6. El pagament de les assignacions i subvencions als centres públics i privats concertats, respectivament, es realitzarà íntegrament després de l'adjudicació definitiva i una vegada els beneficiaris hagen justificat l'activitat finançada i el seu corresponent gasto per mitjà de la documentació acreditativa.
Huit. Obligacions dels beneficiaris
Seran obligacions dels centres privats concertats, com a perceptors de subvenció, a més del que ja s'ha establit en anteriors bases:
a) El reintegrament dels fons percebuts i l'exigència dels interessos de demora des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions i article 36, sobre la invalidesa de la resolució de la concessió.
b) Necessitat comunicar l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.D, de la Llei General de Subvencions).
c) Declaració de les activitats realitzades (memòria del projecte) que han sigut finançades amb la subvenció i el seu cost, amb desglossament de cada un dels gastos.
Els gastos s'acreditaran per mitjà de factures i altres documents de valor probatori equivalent amb validesa en el tràfic jurídic administratiu.
Si l'activitat ha sigut finançada amb la subvenció, i a més amb fons propis o altres subvencions o recursos, haurà d'acreditar-se l'import, procedència i aplicació de les fons al projecte subvencionat (art. 30.4 de la Llei General de Subvencions).
Nou. Seguiment
La Inspecció Educativa, i si és el cas el Servici de Formació Professional de la Direcció General d'Avaluació, Innovació i Qualitat Educativa i de la Formació Professional, durà a terme el seguiment, l'orientació i l'avaluació del desenrotllament dels projectes.